[{"text_idx": "#000002", "text": "Kogunemine kell 19:45 Tallinna lennujaama va\u0308ljuvate lendude saalis infoleti juures, kus va\u0308ljastatakse reisijatele vajalikud reisidokumendid.\nLend Tallinn-Riia kell 21:40-22:30 (kohalikud kellaajad, lend BT318) ning Riia-Jerevan kell 23:15-04:30 (kohalikud kellaajad, lend BT726). Palun kontrollige kogunemise ja va\u0308ljalennu aega vahetult enne reisi!\nSaabudes transfeer hotelli. Majutume kolmel ja\u0308rgneval o\u0308o\u0308l Jerevani hotellis Hradzan**** vo\u0303i sarnases."}, {"text_idx": "#000003", "text": "Hommikuso\u0308o\u0308k hotellis. Vaatame u\u0308le suurlinn Jerevani ta\u0308htsamad vaatamisva\u0308a\u0308rsused ning teeme seela\u0308bi esimese tutvuse va\u0308rvika Armeenia ajalooga. Kontrastiderohkes pealinnas so\u0303idavad nii uusimad Mercedese kui vanimad Lada mudelid. Traditsioonilised so\u0308o\u0308gikohad - pandoksid - vahelduvad nooblite euroopalike lokaalidega. Kuigi Jerevan on asutatud varem kui Rooma linn, domineerib ta\u0308napa\u0308eva linnapildis no\u0303ukogude arhitektuur. Na\u0308eme linna su\u0308dant- Vabariigi va\u0308ljakut, Jerevani u\u0308likooli, Armeenia ema monumenti, parlamendihoonet, peresidendipaleed, ooperi- ja balletiteatrit. Ku\u0308lastame 1915. a genotsiidile pu\u0308hendatud memoriaalmuuseumit ning Matenadarani - mahukat manuskriptide kollektsiooni, mille vanimad kreeka- ja armeeniakeelsed eksemplarid pa\u0308rinevad 7.sajandist. Ku\u0308lastame hiigelsuurt lubjakivist trepistikku ehk Kaskaadikompleksi, mille tipust avaneb panoraamvaade kogu linnale ja Ararati ma\u0308ele. Ka\u0308ime ka turul ja kohalikus ka\u0308sito\u0308o\u0308vaipade keskuses, kus meile tutvustatakse materjale, va\u0308rvimis- ja kudumistehnikat. Lo\u0303unatame kohalikus restoranis.\nSoovijad saavad lisatasu eest ku\u0308lastada Ararati bra\u0308nditehast, kus saab ja\u0308lgida selle valgetest viinamarjadest ja allikaveest joogi valmimisprotsessi. Peale esitlust degusteeritakse kahte erinevat bra\u0308ndisorti ning on vo\u0303imalik mo\u0303ni pudel ka koju kaasa osta."}, {"text_idx": "#000004", "text": "Hommikuso\u0308o\u0308k hotellis. So\u0303idame ko\u0303rgetest kaljudest u\u0308mbritsetud Garnisse. Imetleme imposantset sammastatud fassaadiga 1.sajandist pa\u0308rit hellenistlikku Garni templit, mis seisab majesteetlikult su\u0308gava kanjoni serval. Tempel oli kunagi Ars\u030cakiidide du\u0308nastia suveresidents. Ku\u0308lastame kuningliku palee varemeid ning saunakompleksi. Imetleme Kivisu\u0308mfooniaks kutsutavaid torukujulisi kaljumoodustisi, mille vahel o\u0303itsevad va\u0308rvilised lillepuhmad. Tutvume kohaliku ku\u0308laeluga ning lo\u0303unatame armeenia pererestoranis. O\u0303pime kiviahjus kodust lavas\u030cs\u030ci ku\u0308psetama ning naudime seda soojalt."}, {"text_idx": "#000005", "text": "So\u0303idame unikaalsesse 12.-13. sajandist pa\u0308rit Pu\u0308ha Geghardi ehk Pu\u0308ha Oda koobastemplisse. Tempel sai nime oda auks, mis ristilo\u0308o\u0308dud Jeesuse keha la\u0308bistas. Oda ennast hoitakse Echmiadzini katedraali muuseumis. UNESCO maailmapa\u0308randi hulka arvatud ning u\u0308mbritseva ma\u0308gise maastikuga u\u0308hte sulanud Geghardi kloostrist leiame keskaegsed kirikud ja kaljudesse uuristatud hauakambrid. Kuulame kloostris kontserti, kus tuleb esitlusele kristallselge ko\u0303laga liturgiline muusika, mis on eriti nauditav ta\u0308nu imelisele akustikale."}, {"text_idx": "#000006", "text": "Hommikuso\u0308o\u0308k hotellis. So\u0303idame Ararati orgu ning ku\u0308lastame Khor Virapi kirikut, kuhu Armeenia kuningas vangistas 13 aastaks karistuseks ristiusu propageerimise eest Pu\u0308ha Grigori Valgustaja. Kirik kuulub ta\u0308nini kristliku maailma pu\u0308himate paikade hulka. Naudime selge ilma korral parimat vaadet pa\u0308ikese ka\u0308es sa\u0308delevatele Ararati lumistele tippudele. Khor Virapit u\u0308mbritsevad ma\u0308ed olid koduks 2.sajandil eKr asutatud kunagisele Armeenia pealinnale - Artas\u030catile. Imetledes vaadet Araratile, kuulame va\u0308ikest kontserti armeenia rahvuspillil - dudukil. Seda instrumenti vo\u0303ib kuulda na\u0308iteks ka 2000. a Hollywoodi filmis \"Gladiaator\". Peale kontserti saame u\u0308levaate duduki pa\u0308ritolust ning ta\u0308htsusest armeenia kultuuris.\nSo\u0303idame la\u0308bi punastest kaljudest a\u0308a\u0308ristatud kanjoni 13. sajandist pa\u0308rit Noravanki kloostrisse. Teel peatume Areni ku\u0308las, et proovida kohalikke veine. Areni on olnud la\u0308bi aegade Armeenia veinitootmiskeskus. 2010. a leidsid arheoloogid siit 6100 aastat tagasi rajatud maa-aluse veinikeldri, kus oli viinamarjapress, veinivaadid, klaasid jms. Lo\u0303unatame Noravanki restoranis. Edasi suundume Armeenia lo\u0303unaossa, kus ku\u0308lastame Zorats Kareri 7500 a. vanust observatooriumit. La\u0308hedalasuvast Karahundz\u030cist leitud kaljujoonised annavad tunnistust sellest, et vanad armeenlased tundsid ka astronoomiat. Karahundz\u030ci kutsutakse ka kohalikuks Stonehengeks. O\u0308o\u0308bime Gorise hotellis Diana**** vo\u0303i sarnases."}, {"text_idx": "#000007", "text": "Hommikuso\u0308o\u0308k hotellis. So\u0303idame maailma pikima, 5,7 km pikkuse Guinessi rekordite raamatusse arvatud ko\u0308israudteega, mis kulgeb u\u0308le kanjoni Tatevi kloostrini. See su\u0308gava ma\u0308ekuru kohal paiknev unikaalne ja kaunis klooster rajati 9.-13. sajandil Armeenia intellektuaalide keskuseks, kus elasid ja to\u0308o\u0308tasid filosoofid, kalligraafid, maalikunstnikud, muusikud ja mungad. Tatev oli kunagine Sjunikhi krahvkonna poliitiline ja religioosne keskus. Lo\u0303unatame Halidzori ku\u0308larestoranis. Seeja\u0308rel so\u0303idame la\u0308bi Selimi ma\u0308ekuru Sevanisse. 1990 m ko\u0303rgusel u\u0308le merepinna paiknev Sevani ja\u0308rv on u\u0308ks maailma suurimaid mageda veega ma\u0308gija\u0308rvi ning Kaukasuse suurim ja\u0308rv. Vee va\u0308rvus varieerub vastavalt ilmale erksinisest su\u0308gavate tumedate toonideni. Sevani ja\u0308rve kallastel leidub nii avalikke kui privaatrandu. Ja\u0308rves elutsevad forell, siig, va\u0308hk. O\u0308o\u0308bimine Sevani ja\u0308rve piirkonna hotellis Tufenkian Avan Marak Tsapatagh**** vo\u0303i sarnases."}, {"text_idx": "#000008", "text": "Hommikuso\u0308o\u0308k hotellis. Esmalt teeme Sevani ja\u0308rvel umbes tunniajalise paadiso\u0303idu. Peale seda vo\u0303tame suuna Dilidz\u030cani rahvuspargile, mida kutsutakse ka Armeenia S\u030cveitsiks. Lopsakast tamme- ja po\u0308o\u0308gimetsast ning lumistest ma\u0308etippudest u\u0308mbritsetud Dilidz\u030can kuulub Armeenia kauneimate linnade hulka. Suvisel ajal na\u0308eb ma\u0308eku\u0308lgedel ja metsades loomakarju ning seeni ja maitsetaimi korjavaid kohalikke. No\u0303ukogudeaegsest kunstiinimeste lemmikpaigast on ta\u0308napa\u0308evaks kujunenud arvukate hotellide, restoranide ja armsate piparkoogimajakestega turismikeskus. Po\u0303gusa Dilidz\u030cani jalgsiekskursiooni ka\u0308igus saab ka\u0308sito\u0308o\u0308liste ta\u0308naval puidust, kivist ning savist suveniiride valmistamist ja\u0308lgida. Peale lo\u0303unapausi Dilidz\u030canis ku\u0308lastame keskaegset Haghartsini kloostrit ning tutvume Ara ku\u0308las Nairiani o\u0308kofarmis kohalike kosmeetikatoodetega, mida Armeenia ko\u0303rgmaal kasvavatest taimedest ja lilledest valmistatakse. O\u0303htuks jo\u0303uame Armeenia suuruselt teise linna \u2013 Gjumrisse. O\u0308o\u0308bime Gjumri butiikhotellis Villa Kars*** vo\u0303i Nane**** vo\u0303i sarnases.\nHommikuso\u0308o\u0308k hotellis. Folklooritraditsioonide ja ku\u0308lalislahkuse poolest tuntud Gjumri linnaekskursiooni ka\u0308igus jalutame vanalinnas, kus imetleme unikaalse arhitektuuriga 18. ja 19. sajandist pa\u0308rit hooneid. Seeja\u0308rel vo\u0303tame suuna taas pealinn Jerevanile. O\u0308o\u0308bime kahel ja\u0308rgneval o\u0308o\u0308l Jerevani hotellis Ani Plaza**** vo\u0303i sarnases.\nHommikuso\u0308o\u0308k hotellis. So\u0303idame Armeenia kunagisse pealinna - Echmiadzini, mis on sajandeid olnud ta\u0308htsaim usukeskus ning kirikupea residents. UNESCO maailmapa\u0308randisse kuuluv Echmiadzini katedraal on rajatud 4 saj. pKr Grigori Valgustaja poolt ning ka ta\u0308napa\u0308eval Armeenia apostelliku kiriku keskus. Lo\u0303unaso\u0308o\u0308k Echmiadzinis. 7. saj. eKr ehitatud Zvartnotshi templi nimi tuleneb so\u0303nast zwart ehk ro\u0303o\u0303mus ja kaunis. UNESCO maailmapa\u0308randisse arvatud templi varemed annavad ta\u0308napa\u0308evalgi tunnistust tema kunagisest ilust.\nVarahommikul transfeer lennujaama ning lend Jerevan-Riia kell 06:40-10:15 ning Riia-Tallinn kell 13:50-14:40 (kohalikud kellaajad, lennunumbrid BT727 ja BT313)."}, {"text_idx": "#000009", "text": "* Messipakkumise erihind kehtib ko\u0303ikidele uutele tellimustele, broneerides reisi perioodil 6.-13.2 otse Germalo Reisidest. Soodushindadega kohtade arv vo\u0303ib olla piiratud ning hinnale ei lisandu teisi soodustusi.\nBroneeringu vo\u0303ib vormistada kodulehe kaudu, e-maili teel vo\u0303i otse messil Tourest 2023."}, {"text_idx": "#000010", "text": "lennupilet Tallinn-Riia-Jerevan-Riia-Tallinn (Air Balticu liinilennud)\nlennujaamamaksud 2022 a nov seisuga, ka\u0308ibemaks;\na\u0308o\u0308bimine 8 o\u0308o\u0308d hotellides**** hommikuso\u0308o\u0308kidega (2-in toad) - 6 o\u0308o\u0308d Jerevanis, 1 o\u0308o\u0308 Gorises, 1 o\u0308o\u0308 Sevanis;\nsissepa\u0308a\u0308supiletid Matenadarani muuseumisse, Garni ja Zvartnotsi templitesse, Echmiadzini katedraali;\nveini degusteerimine Arenis ning lavas\u030ci ku\u0308psetamise o\u0303petus Garnis;\nekskursioonid eesti keeles, giidi/reisijuhi teenused."}, {"text_idx": "#000011", "text": "U\u0308hene majutus hotellides 199 \u20ac\nTervisekindlustus, maksumus so\u0303ltuvalt vanusest (-65 a, vanematele ko\u0303rgem tariif, lisainfo reisikindlustuse kohta). Soovitame vormistada ka reisito\u0303rkekindlustuse!"}, {"text_idx": "#000012", "text": "Ararati bra\u0308nditehase ku\u0308lastus - 15 \u20ac/in (ettetellimisel, tasumine kohapeal)\nManuskriptide pildistamine Matenadaranis u 12 \u20ac/in"}, {"text_idx": "#000013", "text": "Vastavalt rahvusvahelistele hotellireeglitele toimub check-in hotellitubadesse alates kell 14:00.\nA\u0308raso\u0303idupa\u0308eval vabastatakse hotelli toad vastavalt rahvusvahelistele kokkulepetele. Toa kasutamise pikendamine so\u0303ltub hotelli vo\u0303imalustest ning see tasutakse kliendi poolt kohapeal."}]